Document ID: 31993R2850

ΚΑΝΟΝΙΣΜΟΣ (ΕΟΚ) αριθ. 2850/93 ΤΗΣ ΕΠΙΤΡΟΠΗΣ της 19ης Οκτωβρίου 1993 σχετικά με τον προσδιορισμό των τιμών και ποσών που καθορίζονται σε Ecu και που μειώνονται συνεπεία των νομισματικών επανευθυγραμμίσεων στον τομέα του ελαιολάδου για την περίοδο εμπορίας 1992/93 και με την υπέρβαση της μέγιστης εγγυημένης ποσότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής (1), και ιδίως το άρθρο 9 παράγραφος 1,
τον κανονισμό (ΕΟΚ) αριθ. 3824/92 της Επιτροπής της 28ης Δεκεμβρίου 1992 για καθορισμό των οριζομένων σε Ecu τιμών και ποσών που πρέπει να τροποποιηθούν λόγω των νομισματικών επανευθυγραμμίσεων (2), όπως τροποποιήθηκε τελευταία από τον κανονισμό (ΕΟΚ) αριθ. 1663/93 (3), και ιδίως το άρθρο 2,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (4), όπως τροποποιήθηκε τελευταία από τον κανονισμό (ΕΟΚ) αριθ. 2046/92 (5), και ιδίως το άρθρο 4α,
Εκτιμώντας:
ότι στον κανονισμό (ΕΟΚ) αριθ. 3824/92 προβλεπόταν ο κατάλογος των τιμών και ποσών στον τομέα του ελαιολάδου που επηρεάζονται από τον συντελεστή του οποίου η τιμή καθορίστηκε σε 1,010495 βάσει του κανονισμού (ΕΟΚ) αριθ. 537/93 (6), όπως τροποποιήθηκε από τον κανονισμό (ΕΟΚ) αριθ. 1331/93 (7), από των αρχών της περιόδου εμπορίας 1993/94- ότι στο άρθρο 2 του κανονισμού (ΕΟΚ) αριθ. 3824/92 προβλέπεται να καθοριστεί η τροποποίηση των τιμών και ποσών που προκύπτει για κάθε σχετικό τομέα-
ότι, για την περίοδο 1993/94, η ενδεικτική τιμή, η τιμή παρέμβασης, η ενίσχυση για την παραγωγή ελαιολάδου καθώς και η ενίσχυση για την παραγωγή η οποία δίδεται στους ελαιοκαλλιεργητές των οποίων η μέση παραγωγή είναι κατώτερη από 500 χιλιόγραμμα ελαιολάδου ανά περίοδο, η αντιπροσωπευτική τιμή της αγοράς και η τιμή κατωφλίου για το ελαιόλαδο καθορίστηκαν βάσει του κανονισμού (ΕΟΚ) αριθ. 1551/93 του Συμβουλίου (8) ότι οι αυξήσεις και μειώσεις των τιμών παρέμβασης καθορίστηκαν βάσει του κανονισμού (ΕΟΚ) αριθ. 1524/91 της Επιτροπής (9)- ότι η συμπληρωματική ενίσχυση για την παραγωγή η οποία δίδεται στους ελαιοκαλλιεργητές των οποίων η παραγωγή είναι κατώτερη από 500 χιλιόγραμμα ελαιολάδου ανά περίοδο καθορίζεται στο άρθρο 5α του κανονισμού αριθ. 136/66/ΕΟΚ-
ότι η τιμή παρέμβασης και η ενίσχυση για την κατανάλωση που εφαρμόζονται στην Ισπανία και την Πορτογαλία είναι οι ίδιες με τις εφαρμοζόμενες στα άλλα κράτη μέλη-
ότι, με το άρθρο 4α του κανονισμού αριθ. 136/66/ΕΟΚ, το καθεστώς μέγιστης εγγυημένης ποσότητας επεκτείνεται στην τιμή παρέμβασης του ελαιολάδου- ότι, για την περίοδο 1991/92, η αναπροσαρμοσμένη μέγιστη εγγυημένη ποσότητα ανερχόταν σε 1 703 523 τόνους, ενώ η προβλεπόμενη παραγωγή και η τελική παραγωγή ελαιολάδου για την ίδια εκείνη περίοδο είχαν καθοριστεί σε 1 664 300 τόνους και 1 728 539 τόνους αντιστοίχως- ότι, σύμφωνα με το προαναφερόμενο άρθρο 4α, πρέπει να μειωθεί η τιμή παρέμβασης για την περίοδο 1993/94 ανάλογα με το πόσο η τελική παραγωγή της περιόδου 1991/92 υπερέβη τη μέγιστη εγγυημένη ποσότητα-
ότι προκύπτει από τα παραπάνω ότι οι τιμές παρέμβασης που έχουν καθοριστεί για την περίοδο 1993/94 βάσει του κανονισμού (ΕΟΚ) αριθ. 1551/93 πρέπει να μειωθούν κατά 1,45 %- ότι η μείωση αυτή εφαρμόζεται στην τροποποιημένη, κατόπιν των νομισματικών επανευθυγραμμίσεων, τιμή παρέμβασης-
ότι τα προβλεπόμενα στον παρόντα κανονισμό μέτρα και σχετικά με τις κατόπιν των νομισματικών επανευθυγραμμίσεων τροποποιήσεις είναι σύμφωνα με τη γνώμη της Μόνιμης Επιτροπής Διαχείρισης Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι τιμές και τα ποσά που έχουν καθοριστεί σε Ecu για την περίοδο εμπορίας 1993/94 στον τομέα του ελαιολάδου τροποποιούνται σύμφωνα με το παράρτημα.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται την 1η Νοεμβρίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Οκτωβρίου 1993.

Labels: 2
17
19